Beszámoló

2023. november 16-án megrendezésre került a XXII. Grastyán Konferencia *Tanuljunk egymástól!* A Grastyán Endre Szakkollégium Természettudományos Műhelyének Nemzetközi Tudományos Fóruma

Az elmúlt évek nehézségei okán a face-to face Szakkollégiumi Konferenciák elmaradtak, a világjárvány lezárulta óta azonban újult erővel tértünk vissza e nemes hagyományunkhoz. Célunk volt, ahogyan azt az alcím is mutatja, hogy lehetőség szerint sokféle érdekes téma szóba kerüljön, s így is szélesítsük egymás perspektíváit a természettudományokon belül és együtt gondolkodjunk. A holisztikus látásmód egyre inkább fontossá válik a tudományos kereteken belül is, így ennek hangsúlyozása is fontos témája volt a Konferenciánknak.

A prezentációk 10 perc előadás és 5 perc vita formájában kerültek bemutatásra, Szakkollégiumunk vezető tanára (Dr. Péczely László) és vezetőtanár-helyettese (Dr. Ollmann Tamás) vállalta a bírálás nemes szerepét érdekes és gondolatébresztő kérdések segítségével. Tíz pályamunka érkezett be határidőre és tíz különböző érdekesebbnél érdekesebb kutatási téma került összefoglalásra a Konferencia során, és került be az absztraktkötetbe.

Hallhattunk összefoglalót a kakukkfű, teafa, szegfűszeg illóolajának hatásáról kórházi környezetben előforduló baktériumok ellen, alternatív megoldást nyújtó lehetőségek feltérképezését a légúti fertőzések kezelésére, a fajtaméz pontos fogalmát, hatásainak tudományos megközelítését, megismerkedhettünk (és megdöbbentünk) a régió szájápolási ismereteivel kapcsolatban. Megtudtuk, hogy a feketeköménymag és a kúszó fajdbogyó valós alternatívát képezhet a kontakt dermatitisz kezelésében. Mostanában nagyon népszerűek a különböző táplálék-kiegészítők, így arról is nagyon hasznos és gyakorlatias volt hallani, hogy mely halolaj-kapszulák milyen összetételben tartalmazzák az omega-zsírsavakat.

Reméljük a jövőben is hasonló érdeklődésre számíthatunk!

A beszámolót készítette Dr. Ormai Edit (a szervezőbizottság hallgatói elnöke)